Her danser de radikale jødene for krigen
I dag morges har det vært flere angrep på byer i Sør-Israel. I Ashkelon, der VG Nett befinner seg, ble et hus skadet i morges, men beboerne hadde allerede evakuert. Byen Beer Sheeba ble truffet av en rekke raketter, men bare et tomt bygg, en bil og en parkert buss ble skadet. Litt senere i morges ble en reserveoffiser truffet av splinter etter et rakettangrep mot Eshkol, men han skal ikke være livstruende skadet.Beboerne i Sør-Israel har nemlig en mulighet palestinerne i Gaza ikke har når det bombes der: De kan flykte fra rakettregnet og dra til venner og slekt lenger nord i landet. Byene her i sør er nesten folketomme, og det er en underlig stillhet, som bare brytes av de jevne drønnene fra rakettskjoldet «Iron Dome», som tar de fleste rakettene med farlig retning. Bombingen av Gaza kan også høres godt herfra. Men til tross for faren, er det også en gruppe israelere som drar ned hit for å vise sin støtte til krigen: Ved en kontrollpost mot grensen til Gaza møtte VG Nett nylig en underlig delegasjon av hippielignende hasidiske jøder, som spilte religiøs teknomusikk og danset for soldatene. Men dette var ikke noe fredsbudskap: - Når ingen hater Israel lenger, eller våre fiender ikke eksisterer lenger, ett av to, så kan hele verden danse, sier Itzik Ruben (29).Gruppen er tilhengere av rabbi Rebbe Nachman, som levde i Ukraina fra 1772 til 1810, og som var svært opptatt av de spirituelle sidene ved religionen. - Vi muntrer opp soldatene, for alle må være glade. Kom, dans, dans, sier Ruben til VG Nett. - Men hva med folket i Gaza, er du ikke bekymret for det de gjennomgår? - Vi vil ikke at mennesker skal lide, men vi vil ikke ha fiender. De som er våre fiender er fiender av gud og menneskeheten. Det er de som ville utslette oss, så hæren måtte gjøre noe. - Men når vil jeg ikke snakke mer politikk, dans, dans og vær lykkelig, avlsutter Ruben og drar en litt forfjamset soldat med seg på noen ville hopp.I går viset en meningsmåling i Jerusalem Post at over 90 prosent av israelske jøder støtter bombeangrepene på Hamas. Men et klart flertall er mot en bakkeinvasjon. Tidligere i dag ble det klart at Israel utsetter en bakkeinvasjon i minst 24 timer. Statsminister Benjamin Netanyahu og forsvarsminister Ehud Barak, som snart stiller til valg mot hverandre, for henholdsvis konservative Likud og Arbeiderpartiet, har begge fått en økt opplsutning på 20 prosent.Blant dem som helt klart støtter bombingen, er befolkningen i Sderot - en av byene nærmest grensen og som gjennom flere år jevnlig er blitt utsatt for rakettangrep. Der har en liten gruppe skuelystne samlet seg på en høyde for å se på bombingen. - Hamas bruker sivile palestinere som levende skjold, og det er fælt. Men de angriper oss med vilkårlige raketter, så når det treffer tenker jeg at de får som fortjent, sier Isser Gitelman (26), som har kommet fra Jerusalem for å vise støtte til befolkningen i sør.
Her danser en gruppe hasidiske jøder for å oppmuntre soldatene. Israelere flest støtter Gaza-angrepene.